**105. седница Владе Републике Србије, 1. новембар 2013. године**

\*Уредбa о изменама и допунама Уредбе о правилима за доделу државне помоћи

На основу члана 24.Законa о контроли државне помоћи („Службени гласник РС”, број 51/09) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС и 72/12),

Влада доноси

УРЕДБУ

О ИЗМЕНАМА И ДОПУНАМА

УРЕДБЕ О ПРАВИЛИМА ЗА ДОДЕЛУ ДРЖАВНЕ ПОМОЋИ

Члан 1.

У Уредби о правилима за доделу државне помоћи („Службени гласник РС”, бр. 13/10, 100 /11, 91/12 и 37/13) у члану 95. став 1. речи: „ Државна помоћ мале вредности (de minimis државна помоћ) може да се додели привредном субјекту под условом да није могуће доделити државну помоћ по правилима утврђеним овом уредбом за доделу регионалне, хоризонталне или секторске државне помоћи.”бришу се.

Члан 2.

 После члана 95. додаје се члан 95а, који гласи:

„ Члан 95а

 За исте оправдане трошкове може се доделити и државна помоћ мале вредности (de minimis државна помоћ) и друге врсте државне помоћи, а највише до висине државне помоћи утврђене овом уредбом која представља горњу границу до које је дозвољено доделити укупан износ државне помоћи.

 Државна помоћ мале вредности (de minimis државна помоћ) која се додељује као накнада за пружање услуга од општег економског интереса не може се за исту делатност кумулирати са осталим врстама државне помоћи, нити другим јавним средствима која нису државна помоћ.”

Члан 3.

У члану 96. став 1. после речи: „100.000 евра у динарској противвредности,” додају се речи: „као и накнада за пружање услуга од општег економског интереса у висини до 500.000 евра у динарској противвредности”.

Члан 4.

Члан 97б став 1. тачка 1) мења се и гласи:

„1) ако је годишња накнада за пружање услуга од општег економског интереса у износу до 15 милиона евра у динарској противвредности у свим делатностима осим у секторима транспорта и транспортне инфраструктуре,”.

У тачки 3) број: „1.000.000” замењује се бројем: „200.000”.

На крају тачке 3) тачка се замењује запетом и додаје тачка 4), која гласи:

 „4) ако овлашћење за пружање услуга од општег интереса није дуже од 10 година, осим ако извођач услуга мора инвестирати у инфраструктуру која је услов за извођење услуге од општег економског интереса, која се амортизује у дужем периоду, сагласно са општеважећим рачуноводственим стандардима.”

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:

У Београду октобар 2013

Влада

 Председник

 Ивица Дачић